Bogota 17. januára (TASR) - Kolumbijská polícia zatkla vo štvrtok večer v Medellíne predpokladaného autora atentátu s podmínovaným autom, pri ktorom niekoľko hodín predtým v spomenutom meste zahynuli štyria ľudia. S odvolaním sa na kolumbijské justičné zdroje to oznámila agentúra AFP.
Zadržaný muž sa priznal aj k tomu, že je členom mestskej organizácie marxisticky orientovaných Revolučných ozbrojených síl Kolumbie (FARC). Pri zatknutí v byte priateľa si 21-ročný Rigoberto Garcia práve prefarboval vlasy.
Pri výbuchu nástražného systému, umiestneného v zaparkovanom automobile pred úradom ministerstva spravodlivosti prišlo o život aj päťročného dieťa. Tlaková vlna zranila 27 ďalších osôb, medzi nimi aj pasažierov autobusu, ktorý prechádzal okolo parkoviska, a poškodila budovu ministerstva a blízkeho obchodného centra.
Bol to už piaty výbuch bomby v automobile za menej ako desať dní. Podľa sily výbuchu museli zatiaľ neznámi útočníci použiť nálož približne 40 kilogramov dynamitu. K teroristickému útoku došlo iba deň po výzve kolumbijského prezidenta Alvara Uribeho na vytvorenie medzinárodných síl na boj proti terorizmu a obchodu s drogami v tejto andskej krajine.
Občianska vojna v Kolumbii si od roku 1964 vyžiadala viac ako 200.000 obetí a každým rokom tu dochádza približne k 3000 únosom. Medellín, druhé najväčšie mesto v Kolumbii, vzdialené približne 400 kilometrov severovýchodne od metropoly Bogota, je známe vysokou mierou násilia, súvisiaceho s pôsobením rozsiahlych drogových kartelov a iných zločineckých skupín a polovojenských povstaleckých oddielov.